TKS ลุยลงทุน SeaX Ventures ทรานส์ฟอร์มธุรกิจสู่ “เทคโนโลยีครบวงจร” 
TKS เข้าลงทุนใน SeaX Ventures เน้นการลงทุนในสตาร์ทอัพทั่วโลกที่มีเทคโนโลยีชั้นสูง เพื่อเป็นการเตรียมความพร้อมทรานส์ฟอร์มธุรกิจจาก Security Printing ไปเป็น Tech Ecosystem Builder และเดินหน้าปรับโครงสร้างธุรกิจมาอย่างต่อเนื่อง เพื่อก้าวสู่การเป็นผู้ให้บริการเทคโนโลยีโซลูชั่นแบบครบวงจร
TKS ปรับตัว เข้าลงทุน SeaX Ventures พลิกโฉมธุรกิจใหม่ เตรียมทรานส์ฟอร์มธุรกิจสู่การให้บริการเทคโนโลยีโซลูชั่นแบบครบวงจร
7 ต.ค. 2564

นายจุติพันธุ์ มงคลสุธี กรรมการผู้จัดการ บริษัท ที.เค.เอส. เทคโนโลยี จำกัด (มหาชน) หรือ TKS เปิดเผยว่า บริษัทเข้าไปลงทุนในกองทุน SeaX Ventures ซึ่งเป็นกองทุนสัญชาติไทยบริหารโดย นพ.ศุภชัย ปาจริยานนท์ ที่เน้นการลงทุนในสตาร์ทอัพทั่วโลกที่มีเทคโนโลยีชั้นสูง (Deep Technology) ใน 6 ด้าน ได้แก่ Blockchain, Foodtech, Biotech &amp; Life Science, Artificial Intelligence, Robotics และ IoT &amp; Hardware
โดยมีการก่อตั้งกองทุนมาแล้วกว่า 3 ปี กับ 2 สตาร์ทอัพยูนิคอร์น และเงินลงทุนรวมกว่า 1.5 พันล้านบาท ที่มีผู้บริหารระดับสูงรวมไปถึงบริษัทจดทะเบียนในตลาดหลักทรัพย์แห่งประเทศไทยอีกหลายแห่งร่วมลงทุน เป้าหมายเพื่อเฟ้นหาสตาร์ทอัพระดับโลกที่มี Synergy กับองค์กรชั้นนำระดับภูมิภาค พัฒนานวัตกรรม สร้างผลตอบแทนและขับเคลื่อนเศรษฐกิจของประเทศไทยและเอเชียตะวันออกเฉียงใต้
“การลงทุนกับกองทุน SeaX Ventures นับเป็นก้าวย่างสำคัญของ TKS ที่จะขยับตัวออกจากธุรกิจเดิม และถือว่าเป็นจุดเริ่มต้นในการพลิกโฉมปรับรูปแบบธุรกิจใหม่ โดยการทรานส์ฟอร์มธุรกิจจาก Security Printing ไปเป็น Tech Ecosystem Builder เพื่อเดินหน้าสู่โลกดิจิทัล “ นายจุติพันธุ์ กล่าว
ทั้งนี้ TKS กำลังเดินหน้าพลิกโฉมองค์กร ต่อยอดจากการเป็นผู้นำด้าน Security Printing &amp; Total Solution Services รายใหญ่ของประเทศไทย ก้าวต่อไปขยายการลงทุนมุ่งสู่เทคฯ คอมพานีมากขึ้น โดยมีวิสัยทัศน์การลงทุนในกองทุนที่มีศักยภาพ ผลตอบแทนที่ดี ต่อยอดเทคโนโลยี ปรับตัวเข้าสู่ Digital Transformation เพื่อเตรียมพร้อมสำหรับการเติบโตและเป็นโอกาสธุรกิจในอนาคต โดยเฉพาะจากสถานการณ์โควิด-19 ที่เกิดขึ้นทำให้โลกมีการเปลี่ยนแปลงอย่างรวดเร็วจากเทคโนโลยี และก่อให้เกิดการปรับตัว New Normal  ขึ้นในสังคมไทยและทั่วโลก
ดังนั้น ทางรอดของธุรกิจคือการพลิกวิกฤติให้เป็นโอกาส ปรับตัวและเตรียมความพร้อมที่จะนำพาองค์กรเข้าสู่เทคโนโลยีดิจิทัล การลงทุนในธุรกิจสตาร์ทอัพ จึงเป็นอีกแนวทางหนึ่งและเป็นโอกาสในการใช้เทคโนโลยี และไอเดียจากสตาร์ทอัพมาช่วยสร้างการเติบโตให้ธุรกิจมากขึ้น เพราะลำพังแค่การเติบโตแบบออแกนิกในยุคนี้ค่อนข้างลำบาก ยิ่งอยู่ในยุคที่เทคโนโลยีพร้อมจะ Disrupt ทุกอย่างด้วย
อนึ่ง ที่ผ่านมาบริษัทฯ เดินหน้าปรับโครงสร้างธุรกิจมาอย่างต่อเนื่อง เพื่อก้าวสู่การเป็นผู้ให้บริการเทคโนโลยีโซลูชั่นแบบครบวงจร ปัจจุบัน TKS อยู่ระหว่างปรับโครงสร้างบริษัทใหม่ ซึ่งหลังจากจับมือเป็นพันธมิตรกับ SABUY คาดว่าจะเข้ามาช่วยเสริมในส่วนของ Fintech Ecosystem สอดคล้องกับการเดินหน้าสู่โลกดิจิทัลของบริษัท